21 A re ikemisetseng go kaelwa ke moya o o boitshepo mme re ikobele kaelo ya ga Rraarona yo o kwa legodimong. Gape re tshwanetse go tlhatlhanya ka botshelo jwa ga Morwaawe, e bong Jesu Keresete, yo re lekang go latela sekao sa gagwe se se tlhomologileng. Jesu o ne a amogela tuelo e kgolo, ka ntlha ya go ikoba tota le go isa losong. (Bafil. 2:5-11) Fela jaaka ene, le rona re tla segofadiwa fa re ikanya Jehofa ka pelo ya rona yotlhe. (Dia. 3:5, 6) Ka jalo, a ka metlha re ikanyeng Jehofa e re ka e le Motlamedi le Mosireletsi wa rona yo o sa tshwaneng le ope. Ruri go a itumedisa e bile ke tshiamelo e kgolo go mo direla! Lorato lo re mo ratang ka lone lo tla gola fa re sekaseka ntlha ya boraro e e bontshang gore Rraarona o a re tlhokomela—botsala jwa gagwe. Setlhogo se se latelang se tla tlotla kafa Jehofa e leng Tsala ya rona e kgolo ka gone.